**ESCP Business School** on Pariisis, Londonis, Berliinis, Madridis ja Torinos asuvate linnakutega Euroopa äriülikool. Tegu on maailma vanima äriülikooliga, mis asutati 1819. aastal.

Financial Timesi edetabelis platseerus ESCP 2012. aastal Euroopa äriülikoolide seas 10. kohale. 2010. aastal hindas Financial Times ülikooli ärijuhtimise magistrikava maailma parimaks, kusjuures 2012. aasta oli see teisel kohal. Selle EMBA-programm on maailmas 21. kohal.

Õppekavadel on kolm rahvusvahelist akrediteeringut: AMBA, EQUIS ja AACSB. Kooli vilistlaste seas on tuntud ärimehed ja poliitikud, nt Patrick Thomas (Hèrmesi tegevjuht), endine Prantsusmaa peaminister Jean-Pierre Raffarin ning EL-i siseturu ja teenuste volinik Michel Barnier.

Ajalugu
-------

1819. aastal asutas rühm majandusteadlasi ja ärimehi, teiste seas majandusteadlane Jean-Baptiste Say ja ettevõtja Vital Roux, ESCP Europe’i. ESCP Europe oli esimene äriülikool maailmas. Jean-Baptiste Say oli majandusliku liberalismi eestkõneleja ja tihti omistatakse talle juba nii vara kui 1800. aastal mõiste „ettevõtja" (entrepreneur) looja au. Vital Roux on eelkõige tuntud kui 1807. aasta äriseadustiku kaasautor ning uuendusmeelse pedagoogika eestvõitleja.
ESCP Europe on algusest peale olnud rahvusvaheline. 1824. aasta lennu 118 lõpetajast olid umbes 30% välismaalased – 15 rahvuse esindajad, teiste seas seitse hispaanlast, viis brasiillast, viis hollandlast, neli sakslast ja kaks ameeriklast. Praegu on üliõpilaskonnas ligi 100 rahvuse esindajaid.

Esimeses õppekavas oli keeleõpe tähtsal kohal: peale prantsuse keele grammatika pakuti kursuseid inglise, saksa ja hispaania keeles. 1825. aastal käis õppetöö ESCP Europe’is kokku kümnes keeles ja üliõpilased pidid neist õppima vähemalt kolme. 1873. aastal loodi ESCP Europe’i vilistlasühing. 1921. aastal tähistas ESCP Europe Sorbonne’i hiigelsuures auditooriumis oma 100. aastapäeva, mille pidamist majanduskriis oli edasi lükanud.

5. aprillil 1973 otsustati mitme linnakuga Euroopa äriülikooli idee kasuks ning peagi avati pidulikult linnakud Ühendkuningriigis (Londonis 1974. aastal, järgnes kolimine Oxfordi 1975. aastal ja tagasi Londonisse 2005. aastal) ning Saksamaal (Düsseldorfis 1975. aastal, kust 1985. aastal koliti ümber Berliini). See annab tunnistust ülikooli sügavalt euroopalikust identiteedist. 1988. aastal järgnes linnak Hispaanias Madridis ja veel üks 2004. aastal Itaalias Torinos.

2011. aastal sai ESCP Europe’ist asutajapartner HESAM-is – Sorbonne’i ülikooli ümber koondunud tuntud humanitaarvallas tegutsevate teadus- ja kõrgharidusasutuste klaster. 2019. aastal tähistab ESCP Europe 200. tegutsemisaastat maailma esimese äriülikoolina.

Viited
------

1. ↑  "Focus On – Generation Europe Foundation – Business schools and career opportunities" (PDF). Originaali (PDF) arhiivikoopia seisuga 21. september 2013. Vaadatud 16. septembril 2013.
2. ↑  "Financial Times European Business School Ranking 2012". Originaali arhiivikoopia seisuga 19. september 2015. Vaadatud 16. septembril 2013.
3. ↑  "Financial Times Master in Management Ranking 2010". Originaali arhiivikoopia seisuga 23. mai 2015. Vaadatud 16. septembril 2013.
4. ↑  "Financial Times Master in Management Ranking 2012". Originaali arhiivikoopia seisuga 30. jaanuar 2013. Vaadatud 16. septembril 2013.
5. ↑  "Financial Times Executive MBA Ranking 2012". Originaali arhiivikoopia seisuga 24. jaanuar 2013. Vaadatud 16. septembril 2013.
6. ↑  Triple accredited business schools (AACSB, AMBA, EQUIS)
7. ↑  "Kaplan A.: European Management and European Business Schools: Insights from the History of Business Schools, European Management Journal, 2014".
8. ↑  "Andreas M. Kaplan (2018) A school is "a building that has four walls…with tomorrow inside": Toward the reinvention of the business school, Business Horizons".
9. ↑  Servan Schreiber Sabine (1994) Les Épices de la République, ESCP – Itinéraire d’une Grande École, 1819–1994, CpL.
10. ↑  "History of ESCP Europe".
11. ↑  "Novi Mundi Université (page 34)" (PDF). Originaali (PDF) arhiivikoopia seisuga 5. november 2013. Vaadatud 16. septembril 2013.

Välislingid
-----------

* Ametlik koduleht